  Туспуктэм: Руслан Нуриахметов Наталия Сильвестрова Удмуртиын нырысетӥ типъем сакырвисёнэн курадӟись 122 нылпилы глюкозаез вис карытэк чаклан системаос сётӥзы. Со сярысь тазалыкез утёнъя министерстволэн пресс-службаез ивортӥз. Удмуртилэн тӧроезлэн косэменыз со понна элькун коньдэтысь 14,7 миллион манет висъязы. Коньдон висъян сярысь юанэн висись нылпиослэн анай-атайёссы меӵак эфирдыръя, 7-тӥ толсуре, вазиськизы. « Висьям коньдонэн 122 нылпи понна чаклась сӧзнтъёслы быдэс арлы тырмыон воштон ёзъёс (вошъян датчикъёс) басьтӥмы. Эм ӧри пуктэмъя со нылпиослы вис карытэк чаклан тужгес но кулэ. 2023-тӥ арлы элькун коньдэтын со понна 49 миллион манет висъямын, со инсулинлы кулэяськись сакырвисёнэн вань нылпиослы вань кулэзэ басьтыны тырмоз » Наталья Соколова, Удмуртиысь тазалыкез утёнъя министрлэн воштӥсез Эндокринологъёс пусъё, сакырвисёнэн курадӟись нылпиослэн лыдӟы будэ, соин ик со пиналъёслэсь улонзэс ӟеч карон валтӥсь ужпум луэ, соос дышетскыны но спортэн вырыны мед быгатозы шуыса. « Нылпиослы шуггес мар сиемзэс чакланы, диета возьыны, кылсярысь, ӵош дышетсксь эшеныз сётэм кампетлэсь куштӥськыны. Глюкозаез вис карытэк чаклан система пиналлэсь нылпи садын яке школаын дыръяз но тазалыксэ чакланы луонлык сётоз. Пинал датчиклэсь возьматэмзэ сканировать каре, со тодэтъёс нимаз приложение пыр асэрказы анай-атайлэн но нылпилэн телефонъёсазы вуо. Глюкоза кулэсмыку яке ӝутскыку со дырыз дыръя кулэ ужрад кутыны луонлык сётэ » Татьяна Коваленко, Удмуртиысь валтӥсь нылпи эндокринолог Тодэ вайытом, Удмуртиын эмчи доры гожтӥськыны улосвыл портал ужаны кутскиз. Тегъёс: Удмуртия Тазалык нылпиос  